National Basketball Association

De **National Basketball Association**, koartwei de **NBA**, is de profesjonele basketbalkompetysje yn Noard-Amearika en bestiet út 30 teams (29 út de Feriene Steaten en 1 út Kanada). De NBA wurdt algemien beskôge as de wichtichste basketbalkompetysje fan de wrâld en is ien fan de fjouwer grutte sportkompetysjes yn Noard-Amearika, mei de NFL, de NHL en de MLB.

De liga waard yn 1946 oprjochte yn New York City ûnder de namme Basketball Association of America (BAA). Nei in fúzje mei de National Basketball League (NBL) yn 1949 gie de kompetysje fierder as NBA. Regearjend kampioen is Golden State Warriors. Dy ploech pakte yn 2018 harren sechsde titel. Boston Celtics is mei 17 titels rekôrkampioen.

## Kompetysje-opset

### Reguliere seizoen

De tritich teams binne ferdield oer twa konferinsjes: de Western en de Eastern Conference. Dy besteane dan wer út trije difyzjes: de Northwest, Pacific en Southwest Division yn it westen en de Atlantic, Central en Southeast Division yn it easten. Alle teams spylje yn de reguliere kompetysje, dy't yn de lêste wike fan oktober begjint, 82 wedstriden. Tsjin teams út deselde difyzje wurdt fjouwer kear spile en tsjin de oare teams út deselde konferinsje trije of fjouwer kear. Dêrneist spylje alle teams twa wedstriden tsjin de teams út de oare konferinsje (ien thús en ien út).

### Play-offs

Nei de reguliere kompetysje geane de acht bêste teams fan eltse konferinsje troch nei de play-offs, wêryn't se stride om de titel. It team dat as earste pleatst is yn harren konferinsje (dy't dus de measte oerwinningen helle hat), spilet yn de earste omgong tsjin de achtst bêste ploech út de konferinsje. Fierder spilet de nûmer 2 tsjin de nûmer 7, 3 tsjin 6 en 4 tsjin 5.

De omgongen binne 'best-of-seven'-searjes. Dat betsjut datst fjouwer oerwinningen nedich hast om troch te gean nei de folgjende omgong. De searjes wurde spile neffens it 2-2-1-1-1-systeem. Mei oare wurden: it team dat as heechste pleatst is spilet earst twa kear thús, dêrnei spilet de tsjinstanner twa kear thús. As it nedich is (dus wannear't gjin fan beide teams dan 4-0 foarstiet), giet it dêrnei om en om: earst de heechst pleatste ploech thús.

De twa teams dy't nei trije omgongen oerbliuwe binne de 'conference champions', ien yn it westen en ien yn it easten. Dy twa spylje dan yn de NBA Finals tsjininoar, op 'e nij yn in 'best-of-seven'-searje en op 'e nij neffens it 2-2-1-1-1-systeem. De winnaar fan dy NBA Finals pakt de titel.

## Teams

### Eastern Conference

### Western Conference

## Kampioenen

### Tal NBA-titels

## Yndividuele prizen
Yn de NBA wurde alle jierren ek yndividuele prizen útrikt:

* De priis foar meast weardefolle spiler: de NBA Most Valuable Player Award
* De priis foar meast weardefolle spiler yn de finale: de NBA Finals Most Valuable Player Award
* De priis foar meast ferbettere spiler: de Most Improved Player Award
* De priis foar bêste ferdigener: de Defensive Player of the Year Award
* De priis foar bêste wikselspiler: de Sixth Man of the Year Award
* De priis foar bêste nijkommer: de Rookie of the Year Award
* De priis foar sportyfste spiler: de NBA Sportsmanship of the Year Award
* De priis foar woldiedigens: de J. Walter Kennedy Citizenship Award
* De priis foar bêste coach: de Coach of the Year Award
* De priis foar bêste bestjoerder: de Executive of the Year Award

## Keppeling om utens

* De offisjele webstee fan de NBA